‘કોઇને ગરીબ કહેનારા કે ગરીબીના ધારા-ધોરણો નક્કી કરનારા આપણે કોણ? આપણી દૃષ્ટિએ કે આર્થિક દૃષ્ટિએ કોઇને ગરીબ લાગતા એક વ્યક્તિ માટે કદાચ એની પાસે રહેલી એક સામાન્ય વસ્તુ પણ એની મહામૂલી મૂડી હશે. એ જ વસ્તુની બીજા કોઇ આર્થિક રીતે અમીર લાગતા વ્યક્તિને ઝંખના હોય, તો ગરીબ કોને કહેવાય? કોઇ પણ વ્યક્તિમાં રહેલી ત્યાગની ભાવના એ એની દરિયાદિલી છે, અને એક અમીર માણસની પણ કશુંક મેળવી લેવાની ઝંખના એ તેની એ બાબતની ગરીબી છે.’ આ વિચાર સાથે ડિકેન પટેલે સેવા કાફે ખાતે દર શનિવાર-રવિવારે ‘દરિયા દિલ દુકાન’ શરૂ કરી છે. જેમાં એક ટેબલ મૂકવામાં આવે છે અને તેના પર લોકો આવીને પોતે જેનો ત્યાગ કરવા ઇચ્છે છે અથવા તો પોતાની લાગણી અને કરુણા જેના દ્વારા અન્ય સુધી પહોંચાડવા ઇચ્છે છે એવી પોતાને ગમતી કોઇ પણ વસ્તુ ત્યાં મૂકી શકે છે. ઘણી વખત કોઇ વધુ સંખ્યામાં પુસ્તકો કે કપડાં લાવે તો કન્સ્ટ્રકશન સાઇટ પર કામ કરતા અથવા એવા કોઇ અન્ય લોકો સુધી પણ તેઓ પહોંચાડી દે છે.